Digor an ti-bara, serr an davarn. Ha me gant ma hent adarre da gavout un daol-evañ da lakaat ma "chausson aux pommes" warni e-kichen ur banne kafe. Ar "chausson aux pommes", n'ouzon ket petra vez graet eus al lipouserezh-se e Brezhoneg. Ha me taer an tamm ac'hanon warnañ.  Goude bezañ foetet bro un dek km e erruan war-dro Maurepas. Mont a ran  diouzh ar skritell " le village ". En ur steredenn-hent e welan an davarn venniget, "bistro de la tour" war he zal, un tri pe bevar c'harr en he c'hichenn.  E Portugaleg emañ ar gaoz o tibun etre an ostiz hag an dornad a arvalien. Skerboù ha bannieloù kluboù "futebol" a c'holo ar mogerioù hag al lein. "Força Portugal" eme ur skerb e livioù ruz ha gwer. Dont a ray un den yaouank bennak c'hoazh. Hag int o vont e Portugaleg ivez.  "C'hwi a dle bezañ eus ar Portugal" emezon-me d'an ostiz pa baean. Diouzh e  vouschoarzh e welan ne gav ket re fentus ma ger. Emañ ar gwir gantañ siwazh. Pe emañ o paouez komz eus ar vanifestadeg gant e vignoned. Drouklaouen eo an dud eus ar Portugal gant o gouarnamant a-hervez. Graet e soñj gant hennezh nebeutaat koñsuldioù o bro e Frañs.